Metropolisie skiet ‘rower’ dood, trek twee vasArgieffoto Tshwane‑metropolisiebeamptes (TMPD) het een verdagte doodgeskiet en nog twee in hegtenis geneem ná ŉ skietgeveg tussen rowers en die polisie tydens ŉ rooftog by ŉ Sasol-vulstasie uitgebreek het. Sr.supt. Isaac Mahamba, woordvoerder van die metropolisie, het in ŉ verklaring gesê beamptes was Maandag in die vroeë oggendure besig met patrollies by die Denlyn-winkelsentrum in Mamelodi toe hulle van ŉ gewapende rooftog by ŉ Sasol-vulstasie in kennis gestel is. “Toe die beamptes by die toneel opdaag, het die verdagtes op hulle losgebrand en ŉ skietgeveg het ontstaan. Een verdagte is doodgeskiet en twee ander is in hegtenis geneem op aanklagte van gewapende roof en poging tot moord,” het Mahamba gesê. Volgens Mahamba is beslag gelê op ŉ vuurwapen waarvan die reeksnommer afgevyl is. Die wapen behoort glo aan die TMPD. Mahamba het gesê een van die TMPD se voertuie is getref en beskadig, maar al die beamptes is ongedeerd. Die verdagtes sal binnekort in die hof verskyn.